সরকার উপজেলা পরিষদ পূর্ণাঙ্গরূপে কার্যকর ও ১০ দফা দাবি মেনে না নিলে আত্মাহুতি দেওয়ার হুমকি দিয়েছেন উপজেলা চেয়ারম্যান ও ভাইস চেয়ারম্যানরা। জাতীয় প্রেসক্লাবের সামনে গতকাল রবিবার সকালে উপজেলা চেয়ারম্যান ও  ভাইস চেয়ারম্যান ঐক্য পরিষদ আয়োজিত মানববন্ধন কর্মসূচিতে তাঁরা সরকারকে এই হুমকি দেন।  উপজেলা পরিষদ আইন ২০০৯-এর অসঙ্গতিপূর্ণ ধারা বাতিল, পরিষদের সব কমিটিতে ভাইস চেয়ারম্যানদের সম্মানজনক স্থান তৈরি, উপজেলা চেয়ারম্যান ও ভাইস চেয়ারম্যানদের অপসারণে সব ধরনের সিদ্ধান্ত বাতিলের দাবিতে এ মানববন্ধন কর্মসূচি পালিত হয়। দেশের বিভিন্ন এলাকা থেকে আসা উপজেলা চেয়ারম্যান ও ভাইস চেয়ারম্যানরা কর্মসূচিতে অংশ নেন।  মানববন্ধনে অংশ নিয়ে উপজেলা চেয়ারম্যান ও ভাইস চেয়ারম্যান ঐক্য পরিষদের সভাপতি অ্যাডভোকেট আবদুল মজিদ ফটক বলেন,  আগামী ২২ জানুয়ারি উপজেলা পরিষদের মেয়াদ দুই বছর পূর্ণ হবে। তাই এর মধ্যে সরকার দাবি না মানলে ওই দিন ঢাকার মুক্তাঙ্গনে আমরা আমরণ অনশন শুরু করব এবং আত্মাহুতি দেব।  দাবি বাস্তবায়নে বিভিন্ন জটিলতার কথা তুলে ধরে তিনি বলেন, ১০টি মন্ত্রণালয়ের ১৩টি বিভাগ উপজেলা চেয়ারম্যান ও ভাইস চেয়ারম্যানদের কাছে হস্তান্তরের কথা রয়েছে। রাষ্ট্রপতির নির্দেশকে অমান্য করে আমলারা এখনো তা হস্তান্তর করছে না। উপজেলা পরিষদের হস্তান্তরিত সব বিভাগ কার্যকর করতে হবে। উপজেলা পরিষদসংক্রান্ত সব কমিটিতে ভাইস চেয়ারম্যানদের সম্মানজনক জায়গায় রাখতে  হবে। উপজেলা চেয়ারম্যান ও ভাইস চেয়ারম্যানদের অপসারণ করার কালো সিদ্ধান্ত বাতিল করতে হবে।  সরকারের আমলাদের ওপর দায় চাপিয়ে পরিষদের কার্যকরী সভাপতি মহিবুর রহমান বলেন, এক শ্রেণীর আমলা উপজেলা পরিষদকে অকার্যকর করে রেখেছেন। তাঁরা চেয়ারম্যান ও ভাইস চেয়ারম্যানদের আন্দোলনের দিকে নিয়ে যাচ্ছেন। ওই আমলারা সরকারের বিরুদ্ধেও ষড়যন্ত্রে নেমেছেন।  মানববন্ধনে আরো বক্তব্য দেন সংগঠনের যুগ্ম সম্পাদক সাজ্জাদ হোসেন, সহসভাপতি আনোয়ার হোসেন বাবলু, সাধারণ সম্পাদক মোহাম্মদ হোসেন ফকু, সাংগঠনিক সম্পাদক আতাউর রহমান আতা প্রমুখ।